বছরের প্রথম দিনে কমলেও, দ্বিতীয় দিনে ফের বাড়ল সোনার দাম!

ওয়েব ডেস্ক : ২০২৫ সালে ধাপে ধাপে সোনার (Gold) দাম বেড়েছিল। ডিসেম্বরে তা রেকর্ড বৃদ্ধি হয়েছিল। তবে শেষের দিকে সেই দাম কমতে শুরু করেছিল। যা নতুন বছর অর্থাৎ ২০২৬ সালের প্রথম দিনেও অব্যাহত ছিল। বৃহস্পতিবার, ১ জানুয়ারি মাল্টি কমোডিটি এক্সচেঞ্জ খোলার পরেই রুপোর (Silver) দাম কমে গিয়েছিল ১৮০০ টাকা। সোনার দামও সামান্য কমেছিল। ২২ ক্যারেট সোনার গ্রাম প্রতি দাম ১২,৩৮০ টাকা হয়েছিল। ২৪ ক্যারেট সোনার দাম প্রতি গ্রামে কমে হয়েছিল ১৩,৫০৬ টাকা।

কিন্তু শুক্রবার সেই দাম কিছুটা বাড়ল। দেখা যাচ্ছে, আজ ২২ ক্যারাট, ২৪ ক্যারাট ও ১৮ ক্যারাট সোনার দাম সামান্য কিছুটা বেড়েছে। পাশাপাশি রুপোর দাম প্রতি গ্রামে ৪ টাকা করে বেড়ে হয়েছে ২৪২ টাকা। এর ফলে কেজি রুপোর দাম অনেকটাই বেড়েছে।

আরও খবর : রাজনীতিতে ‘সক্রিয়’ হতেই দিলীপের দাম্পত্য নিয়ে কুৎসা! সাইবার থানায় অভিযোগ দিলীপপত্নী রিঙ্কুর

তথ্য বলছে, বৃহস্পতিবার ২৪ ক্যারাট সোনার দাম (Gold Price) প্রতি গ্রামে ১১৪ টাকা বেড়েছে। ফলে এখন ১ গ্রাম সোনা কিনতে খরচ পড়বে ১৩ হাজার ৬২০ টাকা। অন্যদিকে ২২ ক্যারাট সোনার দাম ১০৫ টাকা বেড়েছে। ফলে ১ গ্রাম সোনার দাম হয়েছে ১২ হাজার ৪৮৫ টাকা। ১৮ ক্যারাটের সোনার দাম বেড়েছে ৮৬ টাকা। ফলে ১ গ্রাম সোনা কিনতে খরচ পড়বে ১০ হাজার ২১৫ টাকা। অন্যদিকে ৪ টাকা করে বেড়ে রুপোর দাম (Silver Price) প্রতি গ্রামে হয়োছে ২৪২ টাকা। ফলে ১ কেজি রুপোর কিনতে গেলে খরচ করতে হবে ২ লক্ষ ৪২ হাজার টাকা।

তবে বাজারে সোনা কিনতে গেলে এই দামে কিনতে পারবেন না সাধারণ মানুষ। কারণ সোনা কিনতে হলে দিতে হবে জিএসটি (GST) ও গয়না তৈরির মজুরি। বর্তমানে সোনার গয়নার ক্ষেত্রে ৩ শতাংশ জিএসটি ধার্য রয়েছে। তবে বিভিন্ন দোকানে মজুরির দাম আলাদা। ফলে সাধারণ মধ্যবিত্ত মানুষ এখন সোনা কিনতে গেলে হাতে কিছুটা ছ্যাঁকা লাগতে পারে।